LIITE

YHTENÄINEN ASIAKIRJA

”LA JARABA”

PDO-ES-01895

Hakemuksen jättöpäivä: 4.11.2014

1. Rekisteröitävä nimi / rekisteröitävät nimet

La Jaraba

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Punaviini

Viini on väriltään syvän kirsikanpunaista ja intensiteetiltään keskivoimakasta tai voimakasta, ja siinä on punaisten ja mustien marjojen ja hedelmien vivahteita, jotka antavat runsaan ja lihaisan suutuntuman. Se sisältää muita viinejä enemmän strontiumia, sillä kyseistä ainetta on maaperässä paljon. Strontium auttaa tuottamaan tiiviitä, aromaattisia ja täyteläisiä viinejä, joissa on voimakkaita mineraalisia ja balsamimaisia vivahteita.

Kokonaisalkoholipitoisuuden on noudatettava asiaa koskevan EU:n lainsäädännön mukaisia oikeudellisia rajoituksia.

Yleiset analyyttiset ominaisuudet

Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 16,7 Kokonaisrikkidioksidipitoisuus enintään (milligrammaa/litra) 130

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Alkoholikäyminen 15–30 °C:n lämpötilassa ruostumattomasta teräksestä valmistetuissa säiliöissä tai ranskalaisissa tammisammioissa. Pito säiliössä ja maserointi vähintään 10 päivän ajan. Rypäleiden oma mikrobikasvusto käynnistää käymisprosessin. Rypäleiden puristamisesta saatava enimmäistuotto on 70 litraa 100 kilogrammalta rypäleitä. Viiniä vanhennetaan ensin tammitynnyreissä, joiden tilavuus on 225 litraa, ja sen jälkeen pullossa seuraavien ajanjaksojen ajan:

— Punaviinien sekoitukset, joissa on vaihtelevia määriä Tempranillo-, Cabernet Sauvignon-, Merlot- ja Graciano -lajikkeita: vanhentaminen tammitynnyreissä, joiden tilavuus 225 litraa, vähintään 9 kuukautta ja vanhentaminen pulloissa vähintään 9 kuukautta.

— Punaviinien sekoitukset, joissa on vaihtelevia määriä Tempranillo-, Cabernet Sauvignon- ja Merlot-lajikkeita: vanhentaminen tammitynnyreissä, joiden tilavuus 225 litraa, vähintään 6 kuukautta ja vanhentaminen pulloissa vähintään 6 kuukautta.

— Punaviini, joka on valmistettu yksinomaan Merlot-lajikkeesta: vanhentaminen tammitynnyreissä, joiden tilavuus 225 litraa, vähintään 6 kuukautta ja vanhentaminen pulloissa vähintään 6 kuukautta.

Viljelykäytännöt

Rypäleet korjataan, kun ne ovat saavuttaneet fenolisen kypsyyden, ja valitaan rypäletertut, joilla on paras rakenne ja korkein fenoliyhdisteiden pitoisuus. Ainoa orgaaninen aines, jota viinitarhoissa käytetään, on itse tilalta peräisin oleva lampaanlanta.

b. Enimmäistuotokset

Tempranillo

73,5 hl/ha

10 500 kg rypäleitä/ha

Cabernet Sauvignon

77 hl/ha

11 000 kg rypäleitä/ha

Merlot ja Graciano

70 hl/ha

10 000 kg rypäleitä/ha

6. Rajattu maantieteellinen alue

Rajattu alue sijaitsee El Provencion kunnassa (Cuenca). Viinitarharekisterin mukaan ala on seuraavanlainen: Vyöhyke 9, lohkot 14b, 14d, 14f, 14h, 26d, 26e, 26h, 26i, 26j, 26k, 26m, 26n ja 26v.

Rajatuilla alueella sijaitsevilla viinitarhoilla korjatut rypäleet valmistetaan viiniksi ja viini pullotetaan tuotantoalueella sijaitsevassa viininvalmistamossa.

7. Pääasialliset viininvalmistuksessa käytettävät rypälelajikkeet

Tempranillo – Cencibel

Merlot

8. Yhteyden/yhteyksien kuvaus

Ympäristö (luontoon ja ihmiseen liittyvät tekijät)

Rajattu alue sijaitsee La Jarabassa, kuten käy ilmi Espanjan nykyisessä kiinteistörekisterissä olevasta kartasta. Yleisesti ajatellaan, että sana ”Jaraba” on peräisin arabiankielestä ja tarkoittaa ”vettä” tai ”paljoa juotavaa”.

Vanha Cañada de Valdelobosin vesireitti, joka on nykyisin katkonainen, kulkee alueen yli ja yhtyy Záncarajokeen, joka muodostaa Cuencan ja Albaceten maakuntien välisen rajan. La Jarabassa ei ole juurikaan kukkuloita, ja alueen voidaankin katsoa olevan täysin tasainen. Korkeus merenpinnasta on 700 metriä.

Suurelta osin viinitarhoja suojaa 92 hehtaarin suuruinen rautatammi- ja mäntymetsä. Sijainti luo mikroilmaston, joka on erityisen suotuisa viiniköynnösten kehittymiselle. Köynnökset ovat suojassa vesistressiltä, jota voisi kuvitella aiheutuvan lämpimästä ja kuivasta itätuulesta, ja rypäleet pääsevät kypsymään pidempään. Näin ollen rypäleissä on enemmän väriaineita, laadukkaampia tanniineja ja enemmän aromeja kuin rajatun alueen ulkopuolella sijaitsevien köynnösten tuottamissa rypäleissä.

Maaperä on peräisin kvartäärikaudelta. Kyseessä on Guadianan jokijärjestelmään kuuluva morfo-stratigrafinen yksikkö. Maaperän koostumus vaihtelee: maaperässä on muun muassa kvartsiitteja ja kvartsia sekä mesotsooisen kauden ja mioseenisen kauden kalkkikiveä. Tällaisen koostumuksen ansiosta maaperä säilyttää kosteutta pidempään ja alue erottuu muista ympäröivistä alueista, joilla kalkkikivipitoisuus on paljon korkeampi.

Maaperä kuuluu alfisolien luokkaan, jossa on kalkkikiven päällä punaista välimerellistä maata. Maaprofiili on kehittynyt, pH 7–8,5, vaihtokyky heikko, kuivuvuus hyvä sekä läpäisevyys hyvä vaakatason kalkkikivikerroksiin saakka (noin 60–90 cm:n syvyydessä). Maalajit vaihtelevat irtonaisesta karkeasta hiekasta saveen. Alluviaalitekijöitä on paljon, minkä vuoksi maaperä sisältää runsaasti ravinteita. Maaperä on hedelmällistä ja sisältää runsaasti karkeita tulvakerrostumia. Tällainen morfologia yhdessä vuotuisen lannanlevityksen kanssa saa aikaan kevyen, tuoreen maaprofiilin. Maaperä soveltuu erinomaisesti viininviljelyyn ja edistää rypäleiden korkeaa laatua.

Ilmastoa voidaan kuvailla lauhkeaksi Välimeren ilmastoksi, jossa on mannermaisia piirteitä. Merkittävimmät vuotuiset keskiarvot ovat seuraavat: 14–16 °C lämpötila ja 450 mm:n sademäärä.

Maaperässä on havaittu keskimääräistä enemmän strontiumia: yli 100 mg/kg lohkoa kohti. Tarkemmin sanottuna määrät ovat 111,67–158,41 mg/kg. Nämä määrät ovat paljon korkeampia kuin lähialueilla. Esimerkkinä voidaan mainita ”Los Canforrales”, jossa tämä luku on 76,59 mg/kg, ja ”Manteleros”, jossa se on 20,19 mg/kg. Mantelerosissa määrä on lähes kahdeksan kertaa alhaisempi kuin La Jarabassa.

Strontiumpitoisuudella on suoria vaikutuksia viineihin. Strontiumtason on todettu olevan yli 2,2 mg/l ja joissakin viineissä jopa 3,3 m/g. Nämä luvut ovat huomattavasti korkeampia kuin naapurialueiden viineissä, joissa taso on 0,95–1,6 mg/l. Viinin strontiumtason voidaankin katsoa kertovan luotettavasti, että viini on tuotettu La Jarabassa.

Ainoa orgaaninen aines, jota tuotannossa käytetään, on itse tilalta peräisin oleva lampaanlanta.

Valmistusmenetelmien osalta voidaan todeta, että rypäleiden oma mikrobikasvusto aloittaa alkoholikäymisen ja että puristamalla saadaan enintään 70 litraa viiniä 100 kilogrammalta rypäleitä.

Viinin kuvaus

Paikallinen maaperä ja ilmasto muokkaavat La Jaraban viinejä, ja niiden ansiota on fenolipitoisuus, vakaus ja eleganssi. Rakenne, mineraalipitoisuus ja runko ovat viineissä vaikuttavat. Se, että kaikki nämä viinit vanhennetaan tynnyreissä ja pulloissa, vaikuttaa aistinvaraisiin ominaisuuksiin ja tuottaa viinejä, jotka ovat väriltään syvän kirsikanpunaisia ja intensiteetiltään keskivoimakkaita tai voimakkaita ja joissa on runsaan ja lihaisan suutuntuman antavia punaisten ja mustien marjojen ja hedelmien vivahteita. Viinit sisältävät rajatun alueen ulkopuolelta peräisin olevia viinejä enemmän strontiumia, sillä kyseistä ainetta on La Jaraban maaperässä paljon. Strontium auttaa tuottamaan täyteläisiä viinejä, joissa on voimakkaita mineraalisia ja balsamimaisia vivahteita.

Yhteys maantieteelliseen alkuperään

Rajattu alue sijaitsee jokilaaksossa, jossa on paljon kerrostumia. Maaperässä on eriasteisia määriä kvartsiittia, kvartsia ja kalkkikiveä sekä strontiumia enemmän kuin keskimäärin. Näiden seikkojen ansiosta pystytään tuottamaan tiiviitä, aromaattisia ja täyteläisiä viinejä, joissa on voimakkaita kivennäisvivahteita ja balsamin sävyjä. Strontium antaa näille viineille niiden erityiset ominaisuudet.

Vaikka alue sijaitsee SAN-nimityksen ”La Mancha” alueella, jäljempänä mainitut tekijät erottavat sen La Manchasta.

Luontoon liittyvät tekijät

Alueen rajaaminen perustuu maaperän strontiumtasoon, joka on huomattavasti korkeampi kuin ympäröivällä alueella. Alueella tuotetut viinit ovat luonteeltaan mineraalisempia kuin muilla alueilla tuotetut.

Hakijan toimittamasta ympäristötutkimuksesta voidaan havaita, että strontiumpitoisuudet ovat alueen ulkopuolella 20–80 mg/kg, kun rajatulla alueella ne ovat 110–160 mg/kg. Tältä alueelta peräisin olevien viinien strontiumpitoisuus on tämän vuoksi 2,5–3,3 mg/l, kun taas ympäröiviltä viiniviljelmiltä peräisin olevan viinin strontiumpitoisuus on vain noin 1 mg/l.

Alueen ainutlaatuisuutta määrittävänä tekijänä on strontiumpitoisuuden lisäksi se, että alueen ympärillä on runsaasti rautatammia ja mäntypuita, jotka suojaavat aluetta lämpimiltä ja kuivilta itätuulilta. Kosteuspitoisuus on alueella tämän vuoksi korkeampi kuin naapurialueilla, mikä pidentää rypäleiden kypsymisprosessia. Näin ollen rypäleet saavat ja sen myötä viini saa enemmän väriä, tanniineja ja aromeja.

Ihmiseen liittyvät tekijät

Keskeiset erot La Jaraba -viinien ja naapurialueella tuotettujen SAN-viinien ”La Mancha” (tältä osin tarkasteluun on otettu La Manchan vanhennetut punaviinit, sillä nimellä ”La Jaraba” tuotetaan vain vanhennettuja punaviinejä) välillä ovat seuraavat:

SAN-nimityus ”La Mancha” La Jaraba Erot > 11,5 til-% > 12,5 til-% Korkeampi alkoholipitoisuus < 10 meq/l < 16,7 meq/l Haihtuvien happojen suurempi pitoisuus < 13 000 kg/Ha < 11 000 kg/Ha Alhaisempi tuotos hehtaaria kohden ≤ 1,6 mg/l ≥ 2,2 mg/l Korkeampi strontiumpitoisuus

Alue on rajattu maaperän strontiumpitoisuuden perusteella. Sillä toimii tällä hetkellä vain yksi viininvalmistamo, joka kuuluu hakijalle.

On korostettava, että hakijan omistuksessa oleva maa-alue on suurempi kuin rajattu alue. Rajausta ei näin ollen ole tehty omistuksen vaan edellä esitettyjen ympäristöedellytysten perusteella.

Muut tuottajat voivat käyttää rekisteröityä nimeä, jos he sijoittautuvat rajatulle maantieteelliselle alueelle tulevaisuudessa, edellyttäen että eritelmässä asetetut edellytykset täyttyvät. Alueen koko on noin 75 hehtaaria, joten on täysin mahdollista, että uusia viininvalmistamoja perustetaan.

9. Olennaiset lisäedellytykset

Oikeudellinen kehys:

Kansallisessa lainsäädännössä

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viini pullotetaan tuotantoalueella, koska prosessi saatetaan aina loppuun vanhentamalla viiniä pulloissa vähintään 6 tai 9 kuukauden ajan. Tänä aikana tapahtuu pelkistämisprosessi, joka parantaa viinien laatua ja pyöristää makua. Viinit ovat valmiita kulutukseen, kun ne saavuttavat eritelmässä kunkin viinityypin osalta esitetyt aistinvaraiset ominaisuudet.

Linkki eritelmään

http://pagina.jccm.es/agricul/paginas/comercial-industrial/consejos_new/pliegos/20161028_Pliego_Condiciones_PAGO_LA_JARABA_SCC.pdf